Κομητεία Σαν Μπερναρντίνο

Η Κομητεία (του) Σαν Μπερναρντίνο (San Bernardino County, επισήμως County of San Bernardino), είναι κομητεία (διοικητική υποδιαίρεση) στο νότιο τμήμα της αμερικανικής πολιτείας Καλιφόρνια. Σύμφωνα με την απογραφή του 2010, η κομητεία είχε πληθυσμό 2.035.210 κατοίκους. Η πρωτεύουσα (έδρα) της κομητείας είναι το Σαν Μπερναρντίνο.

Με έκταση 52.070 τετραγωνικά χιλιόμετρα, η Κομητεία του Σαν Μπερναρντίνο είναι η μεγαλύτερη σε έκταση όχι μόνο από τις 58 κομητείες της Καλιφόρνια, αλλά και από τις 3.142 κομητείες όλων των ΗΠΑ. Μόνο 5 από τα διοικητικά διαμερίσματα (boroughs) στην Αλάσκα είναι μεγαλύτερα. Είναι μεγαλύτερη από καθεμιά από τις εννέα μικρότερες πολιτείες των ΗΠΑ, μεγαλύτερη από τις 4 μικρότερες πολιτείες ενωμένες, αλλά και μεγαλύτερη από 70 χώρες της Γης (π.χ. από την Αλβανία και τη Σλοβενία ενωμένες). Από την άλλη, σύμφωνα με τον πληθυσμό της είναι πέμπτη από τις κομητείες της Καλιφορνια, αλλά μία από τις σχετικώς μεγαλύτερες σε πληθυσμό (δωδέκατη) από τις κομητείες των ΗΠΑ.

Ιστορία
Ισπανοί ιεραπόστολοι από την ιεραποστολή του Αγίου Αρχαγγέλου Γαβριήλ (Mission San Gabriel Arcángel) έκτισαν έναν ναό στο χωριό Πολιτάνα το έτος 1810. Ο πατήρ Φραγκίσκος Dumetz ονόμασε τον ναό Σαν Μπερναρντίνο (Άγιο Βερναρδίνο) στις 20 Μαΐου 1810, την ημέρα της εορτής του Αγίου Βερναρδίνου της Σιένα. Οι Φραγκισκανοί ονόμασαν και το χιονισμένο βουνό που έβλεπαν από εκεί Σαν Μπερναρντίνο, προς τιμή του αγίου, οπότε και η κομητεία πήρε αργότερα το ίδιο όνομα. Το 1819 ίδρυσαν τη San Bernardino de Sena Estancia, μια ιεραποστολή και αγρόκτημα στη σημερινή πόλη Ρέντλαντς.

Μετά την ανεξαρτησία του Μεξικού από την Ισπανία το 1821 δόθηκαν σε Μεξικανούς πολίτες γαίες για να δημιουργήσουν ράντσα στην έκταση της σημερινής κομητείας. Τα μεγαλύτερα από αυτά ήταν το Ράντσο Χουρούπα (Jurupa) με έκταση 164.180 στρέμματα (μεγαλύτερη από της νήσου Μήλου) και το Ράντσο Σαν Μπερναρντίνο με έκταση 143.700 στρέμματα, που ιδρύθηκαν το 1838 και το 1842 αντιστοίχως.

Η Agua Mansa ήταν η πρώτη πόλη στο έδαφος της σημερινής κομητείας Σαν Μπερναρντίνο. Ιδρύθηκε από Μεξικανούς μετανάστες από το σημερινό Νέο Μεξικό το 1841 πάνω σε γη που δωρήθηκε από το Ράντσο Χουρούπα.

Το 1851 Μορμόνοι άποικοι αγόρασαν το Ράντσο Σαν Μπερναρντίνο και ίδρυσαν την ομώνυμη πόλη. Η ίδια η κομητεία σχηματίσθηκε το 1853 από μέρος της Κομητείας Λος Άντζελες. Αρκετά αργότερα, το 1893, νότια τμήματα της κομητείας Σαν Μπερναρντίνο παραχωρήθηκαν στην Κομητεία Ριβερσάιντ.

Γεωγραφία
Η Κομητεία του Σαν Μπερναρντίνο δεν έχει θαλάσσια ακτογραμμή, ενώ 120 τ.χλμ. (0,2%) της επιφάνειάς της καλύπτονται από εσωτερικά ύδατα. Συνορεύει με τις πολιτείες Νεβάδα και Αριζόνα, καθώς και με 5 άλλες κομητείες της Καλιφόρνια, τις εξής: Κομητεία Ίνυο (βόρεια), Κομητεία Κερν (δυτικά), Κομητεία Λος Άντζελες (δυτικά), Κομητεία Όραντζ (νοτιοδυτικά) και Κομητεία Ρίβερσαϊντ (νότια). Το σύνορο με τις άλλες πολιτείες ορίζεται αποκλειστικά από τον ποταμό Κολοράντο.

Ο κύριος όγκος του πληθυσμού, περί τα δύο εκατομμύρια, κατοικεί στο ακραίο νοτιοδυτικό τμήμα της κομητείας, νότια των βουνών Σαν Μπερναρντίνο, κοντά στο Ρίβερσαϊντ, και στην Κοιλάδα Σαν Μπερναρντίνο, μια μητροπολιτική περιοχή που, μαζί με πόλεις της δυτικής Ρίβερσαϊντ, αποκαλείται και «Μεσόγεια Αυτοκρατορία» (Inland Empire, I.E.). Εκεί βρίσκονται οι 4 μεγαλύτερες πόλεις της κομητείας, με πρώτη σε πληθυσμό την έδρα της κομητείας, το Σαν Μπερναρντίνο, και δεύτερη τη Φοντάνα. Το ανατολικό τμήμα της κομητείας καλύπτεται από αραιοκατοικημένες ερήμους και βουνά, με σημαντικότερη την έρημο Μοχάβι.

Το Εθνικό Πάρκο της Κοιλάδας του Θανάτου, που βρίσκεται κυρίως μέσα στα όρια της Κομητείας Ίνυο, έχει ένα μικρό κομμάτι του μέσα στην κομητεία του Σαν Μπερναρντίνο. Στην κοιλάδα Βίκτορ βρίσκονται οι κυριότεροι οικισμοί της ερήμου Μοχάβι, με μεγαλύτερη πόλη τη Βίκτορβιλ (120 χιλιάδες κάτοικοι). Υπάρχει επίσης και η «Υψηλή Έρημος» (High Desert), με την πόλη Γιούκα Βάλεϋ (20.700 κάτοικοι) και λίγα χωριά στο εσωτερικό της.

Η ορεινή περιοχή της κομητείας, όπου και ο Εθνικός Δρυμός Σαν Μπερναρντίνο, θεωρείται η κατ' εξοχή τουριστική περιοχή της.

Εθνικές προστατευόμενες περιοχές
 Εθνικός Δρυμός Άντζελες (μέρος)
 Εθνικό Πάρκο της Κοιλάδας του Θανάτου (μέρος)
 Καταφύγιο άγριας ζωής Χαβάσου (μέρος)
 Εθνικό Πάρκο του Τζόσουα Τρη (μέρος)
 Εθνική Προστατευόμενη Περιοχή Μοχάβι (Mojave National Preserve)
 Εθνικός Δρυμός Σαν Μπερναρντίνο (μέρος)

Παραπομπές

Εξωτερικοί σύνδεσμοι
 Επίσημος ιστότοπος
 Εκθέματα του Μουσείου της κομητείας

Σαν Μπερναρντινο